google/wiki40b huggingface dataset:
Rotiaasta

Hiina astroloogias on kaksteist loomamärki, millest väidetavalt igaüks mõjutab ja märgistab üht kuuaastat ja sellel aastal sündinud inimeste iseloomuomadusi.
Ühe legendi kohaselt pärinevad loomanimetused Buddha aegadest, kes nimetas aastad kõigi kaheteistkümne looma järgi, kes tulid temaga hüvasti jätma. Esimene nendest oli rott.

Iseloom

Rotiaastal sündinud inimesete iseloomujoonte kohta väidetakse, et nad on elava kujutlusvõimega, sarmikad ja väga lahked oma armsamate vastu. Rotid on agressiivsed, edasipüüdlikud, usaldamatud ja ausad. Neil on kalduvus kiiresti ärrituda ja nad on mõnikord liigselt kriitilised.  Roti märgi all sündinud on just sellised, kellest kõik vanemad unistavad. Rott on kindel ja truu sõber. Rott on oma kavalusega õigustatult loomamärkidest esimesel kohal. Rott oskab hinnata olukordi ja neile olukordadele vastavalt ka reageerida. Rott on intelligentne, auahne ja teiste poolt hinnatud. Rotile meeldivad väga peod ning ta püüab nendest maksimaalselt osa võtta. Rott võidab inimeste poolehoidu pidevate komplimentidega. Ehkki Rott tundub pideva seltskonnainimesena, vajab ka tema turvalisust ja kaitset. Rotid on atraktiivsed inimesed, keda ümbritsevad alati sõbrad. Samas võivad nad olla ka üksikud uitajad, kes harva leiavad püsivaid sõpru. Tuntud perfektsionistidena, püüavad nad alati vältida häbisse sattumist. Nende sundimatus, intelligentsus ja võime näha asju suures plaanis võimaldab suhtlemisel firmade ja inimestega näha situatsioone erinevatest vaatevinklitest. Rotid oskavad kinni haarata tekkivatest võimalustest ja neid ära kasutada, kuid nende ambitsioonikus ja väsimatus võib neile kaasa tuua liiga palju kohustusi. Kuid ärge laske ennast petta – hoolimata leidlikkusest ja pühendumisest äris on Rotid kirglikud ning sügavate tunnetega armastajad.

Armastus

Rott on kirglik ja ei karda kunagi oma sügavamaid tundeid avaldada, kuid samas vajab ta täielikku hoolitsust või muidu muutub Roti jaoks armastus vastumeelseks. Rott armastab elu nautida.

Karjäär

Rott on energiline ja mitmekülgne ning on seotud pidevalt paljude asjadega. Tavaliselt leiab Rott alati õige tee probleemide lahendamisel ja samas on Rott väga hea taktik ja juht. Rotil on piisavalt ettekujutlusvõimet ja tarkust, mille abil ta liigub edukalt edasi nii ärimaailmas kui ka poliitikas.

Elukutsed, mis sobivad Rotile

Kirjanik, näitleja, jurist, poliitik, võidusõitja, insener, ettevõtja, uurija, juhataja.

Tuntud Rotte maailmas

William Shakespeare, Amadeus Mozart, Gene Kelly, Winston Churchill, George Washington, Richard Nixon, Prints Charles, Julia Child, Louis Armstrong, Prints Andrew, Andrew Lloyd-Webber, Kathleen Battle.
Küülikukasvatus

Küülikukasvatus (ka: koduküülikukasvatus) on loomakasvatusharu, mis toodab küülikunahku, -liha ja villa.

Eesti küülikukasvatus

Eestis tegutseb mitu küülikukasvatusseltsi.
Depoo (ansambel)

Depoo on Eesti ansambel.
Meie Tallinna Ajaleht

Meie Tallinna Ajaleht oli 1914-1915 Tallinnas ilmunud päevaleht. Ajalehe väljaandja ja vastutav toimetaja oli alguses Juhan Weidenstraucher, hiljem Karl Pinkowski.
Ajalehe esimene number ilmus 24. mail 1914. 15. novembril 1914 ilmus ajalehe 146. number. Seejärel ilmus novembrist Meie Tallinna Ajalehe teine väljaanne, mille numeratsioon algas jälle ühest.
Tori Kiriku Taastajate Ühendus

Tori Kiriku Taastajate Ühendus on Eesti mittetulundusühing, mis tegeleb Tori kirikuga seonduvaga. 
Ühendus asutati 1997. Ühendusse kuuluvad Eesti Reservohvitseride Kogu Pärnu osakond, Tori Kihelkonna Muinsuskaitse Selts, Eesti Sõjameeste Pärnu Ühendus ja üksikisikud.
Aastast 2000 annab ühendus välja Tori Kiriku Taastajate Ühenduse teeneteristi.
Dialektiline loogika (Iljenkov)

Sisukokkuvõte

Eessõnas selgitab Lev Naumenko, et lisatud esseed on esituse täielikkuse seisukohast vajalikud, kuigi nad teataval määral rikuvad raamatu stiililist terviklikkust.

Sissejuhatus

Raamatu eesmärk on konkretiseerida mõned printsiibid dialektilise loogika süstemaatilisel esitamisel (Loogika loomisel), mis on seni teostamata kollektiivne ülesanne.
Dialektilise loogika eesmärk on rekonstrueerida teoreetiliselt, vaimselt, mõistete liikumise loogikana mõtlemise iseareng selle paratamatutes momentides ja paratamatus järjestuses, mis on sõltumatu inimeste tahtest ja teadvusest. Mõtlemise all mõistetakse siin oma tööga nii välisloodust kui ka iseennast ümberkujundava ühiskondliku inimese reaalse tegevuse ideaalset komponenti.
Esimene osa: Kuidas tekkis ja milles seisneb probleem
Beniamino Gigli

Beniamino Gigli (20. märts 1890 Recanati – 30. november 1957 Rooma) oli itaalia tenor.
Ta astus esmakordselt lavale 1914. aastal Enzo rollis Amilcare Ponchielli ooperis "Gioconda", rahvusvahelise tunnustuse tõi talle debüüt La Scala's 1918 Arrigo Boito ooperis "Mefistofeles". Giglit peetakse selle sajandi üheks suuremaks tenoriks nii hääle erakordselt kauni tämbri kui ka äärmiselt laia haardega repertuaari poolest. Suure populaarsuse tõi Giglile ka Naapoli laulude esitamine.
Georg Friedrich von Kymmel

Georg Friedrich von Kymmel (7/18. september 1749 Jelgava (Mitau) – 1/13. märts 1829 Tartu) oli Tartu kaupmees ja esimene linnapea.
Ta õppis kauplemist aastatel 1764–1772 firmas D. Bruno & Palm Riias. Alates 19/30. augustist 1775 oli ta Tartu kodanik ja kaupmees, asutas koos oma venna Gottliebiga firma Gebrüder Kymmel.
1781 Tartu Suurgildi dokmann, 1782 vanem, 1786 oldermann. 1787–1788 Tartu linnapea ja vaeslastekohtu esimees. 1791–1805 Vaiatu mõisa (Somel,Torma kihelkonnas) pandiomanik, 1816–1827 Kabina mõisa omanik. Aadeldatud koos oma venna Gottliebiga Viinis 24. augustil 1792.

Isiklikku

Tema vanemad olid Johann Friedrich Kymmel (1716–1779) ja Helena Barbara Schriever (1713–1777/1779). Abiellus detsembris 1776 Friedrika Wolzonniga (1755–1837), kuus poega ja kolm tütart.
Eestlased Lõuna-Aafrika Vabariigis

Eestlased Lõuna-Aafrika Vabariigis on Lõuna-Aafrika Vabariigis (LAVis) elanud või elavad eestlased.
LAVi eestlaste kogukonna rajajaks peetakse Endel Muna, kes läks sinna 1927 ja rajas Kaplinnas oma karjafarmi. 1930. aastatel oli eestlaste kogukonna suurus umbes 30 inimest.
Tänapäeval elab enamik eestlasi LAVi suuremates linnades, nagu Johannesburg, Kaplinn, Pretoria. Eestlaste kogukonna arvuks peeti 21. sajandi algul umbes 100 inimest.
LAVis on tegutsenud Johannesburgi Eesti Selts Lõuna Aafrikas ja Kaplinna Eesti Selts.
Eino Pettai

Elulugu

Eino Pettai oli haritlase poeg. Isa: Aleksander Pettai. 
Lõpetas 1955 Põlva Keskkooli, 1960 Eesti Põllumajandusakadeemia põllumajanduse mehhaniseerimise erialal, põllumajanduskandidaat (1974, Eesti NSV TA Loomakasvatuse ja Veterinaaria Instituut, ELVI), väitekiri "Peenestatud hein ja kuivsilo lüpsikarja ratsionaalsel pidamisel". 1968–71 ELVI vanem- ja peainsener, vanemteadur, 1971–92 asedirektor, 1993 patendi- ja juurutamise osakonna juhataja, 1993– AS-i Pere Leib tegevdirektori abi.

Teadustöö

Uurinud rohusöötade tootmise ja etteandmise ning veisepidamise tehnoloogiat, loomakasvatusfarmide mehhaniseerimist. Aktiivselt osalenud ELVI teaduskonverentside ning näituste korraldamisel ja teaduskirjanduse publitseerimisel. Akadeemilise Põllumajanduse Seltsi liige. Nõukogude Eesti preemia (1972, kollektiivis). 40 teadustrükist, sh 5 raamatu kaasautor.
Henrik Raave

Töö

Henrik Raave on City Motors AS-i juhatuse liige. Töötas aastaid Renault' müügi- ja turundusdirektorina. Kuni 2008. aasta lõpuni pidas Eesti Ekspressi turundusjuhi ametit. 2009. aastast töötas Raave City Motorsi tegevjuhina. Ta on EBS-is ärialase suhtluse õppejõud.

Muusika

1990. aastate teises pooles osalenud mitmes ansamblis: Up'n Down, 6-Pack ja Rumal Noorkuu (praegune Noorkuu). Osalenud Eurovisiooni Eesti eelvoorus, teinud koostööd paljude tuntud produtsentide ja muusikutega.
Aastal 1999 tegi järsu kannapöörde, taandus teadlikult muusikast, sai kahe poja isaks ja tegi karjääri turundusvaldkonnas. 
2008. aasta kevadel pöördus ta tagasi vana armastuse – muusika juurde. Esimene singel "Reaalsus" ilmus mais 2008 ja teine singel "Täna on hea" ilmus augustis 2008.

Isiklikku

Tema vanaisa oli Kalev Raave, ema on Heli Vahing, isa Raivo Raave ja onu Riho Raave ning tädid Rita Raave ja Anneli Raave-Sepp.
Friedrich Ladegast

Friedrich Ladegast (30. august 1818 Hochhermsdorf (tänapäeval Zettlitzi vallaosa Hermsdorf) – 30. juuni 1905 Weißenfels) oli saksa oreliehitaja. 
Oma elu jooksul ehitas ta kokku ligi 200 orelit, millest on säilinud kümmekond. Suurem osa tema orelitest on kas hävinud või ümber ehitatud. Eestis on üldse ainult kaks Friedrich Ladegasti orelit. Valga Jaani kiriku orel (ehitatud 1867. aastal) on esimene ja ühtlasi ainus algsel kujul säilinud Ladegasti orel Eestis. Ajaliselt hilisem Tallinna Toomkiriku orel (ehitatud 1878. aastal) on 1913. aastal Wilhelm Saueri töökojas Frankfurdis Saksamaal ümber ehitatud. Gustav Normann, Eesti kõige väljapaistvam orelimeister, oli oma aja Euroopa kõige kuulsamaks peetud orelimeistri Friedrich Ladegasti õpilane.

Õpingud

Friedrich Ladegast õppis ja töötas paljude saksa orelimeistrite töökodades: 1832–1839 oma venna Christlieb Ladegasti juures Geringswaldes, 1839–1843 Urban Kreutzbachi juures Bornas, 1843–1844 Johann Gottlob Mende juures Leipzigis ja 1844–1846 Adolph Zuberbieri juures Dessaus, kuid enim mõjutas teda prantsuse orelimeister Aristide Cavaillè-Coll (1811–1899), kelle ehitatud orelid on tuntud oma imekauni kõla poolest. Friedrich Ladegast võttis oreliehituses väga palju üle nii Aristide Cavaillè-Collilt kui ka Gottfried Silbermannilt (1683–1753), kes omakorda tegi tihedat koostööd Johann Sebastian Bachiga (1685–1750). Ladegasti oreliehituses on kontsentreerunud Euroopa oreliehituse parimad traditsioonid. Oma esimese oreli, Tannenbergi külakiriku oreli (1838), ehitas Ladegast juba 20-aastaselt.

Töö orelimeistrina

Friedrich Ladegast ehitas oreleid aastatel 1838–1885. 1885.–1898. aastani oli Friedrich Ladegasti orelitöökoja nimeks Ladegast & Sohn. Friedrich Ladegasti poeg Oskar Ladegast ehitas oreleid juba iseseisvalt aastatel 1898–1937. Samuti oli oreliehitaja Friedrich Ladegasti vend Christlieb Ladegast, kelle juures Friedrich oli alustanud oreliehituse õpinguid. Christlieb ehitas oreleid aastatel 1838–1890.

Ladegast-Kollegium

Saksamaal tegutsev Ladegast-Kollegium on oma töö eesmärgiks seadnud Ladegasti orelite tutvustamise, Ladegasti orelitel esitatud orelimuusika salvestamise ja heliplaatidel väljaandmise. Kolleegiumi presidendiks on organist dr Alexander Koschel, kelle sulest on saksa keeles ilmunud raamat Im Wandel der Zeit: Die Ladegasts und ihre Orgeln (Muutuvas ajas: Ladegastid ja nende orelid). Lisaks ülevaatele Friedrich Ladegasti elust hõlmab teos Ladegasti orelite kirjeldusi. Raamatuga on kaasas optiline andmekandja, mis sisaldab lisainformatsiooni Ladegasti orelite – sh Valga Jaani kiriku oreli – kohta, Friedrich Ladegasti ehitatud orelite pilte, dispositsioone ja helisalvestisi.
Pärja Nirk

Pärja Nirk (aastani 1971 Pärja Ojari; 18. juuli 1936 Tallinn – 30. juuni 1994 Tallinn) oli Eesti keemik.

Elulugu

Pärja Nirk oli pangaametniku tütar, Tavi Nirgi abikaasa.
1955. aastal lõpetas Nirk Tallinna 1. Keskkooli ja 1960 TÜ üldise ja anorgaanilise keemia osakonna. 1968–1971 õppis ta Keemia Instituudi sihtaspirantuuri Moskvas NSVL TA N. S. Kurnakovi nimelises Keemia Instituudis, kus kaitses 1971 ka keemiakandidaadi kraadi. Ta oli 1971–1975 Keemia Instituudi nooremteadur, 1975–1992 Põllumajandusministeeriumi Aianduse Teadusliku Uurimise Kesklabori sektori juhataja, 1992–1994 Rahvusvahelise Taime- ja Saasteuuringute Labori teadur.

Teadustöö

Pärja Nirk uuris ioonide hüdratsiooni, heitvete settemudade kasutamise võimalusi, mikro- ja makroelementide määramist taimedes ja muldades, nitraatide määramist puu- ja köögiviljades.
Rutikvere vald

Rutikvere vald (Gemeinde Ruttigfer) oli vald Põltsamaa kihelkonnas Viljandimaal.
1934. aastal oli valla pindala 49 km² ja elanike arv 746. Vallas oli 157 talu.
Berberid

Berberid on rahvas Põhja-Aafrikas, lääne pool Niiluse jõge. Nende asuala jaotub ebaühtlaselt Atlandi ookeanist läänes Siwa oaasini Egiptuses ning Vahemerest põhjas Nigeri jõeni lõunas. 
Ajalooliselt on berberid kõnelnud mitmesuguseid berberi keeli, mis moodustavad ühe haru afroaasia keeleperekonnast. Tänapäeval kõnelevad peaaegu kõik berberid araabia keelt, samuti on levinud daridža ning tänu kunagisele Euroopa kolonisatsioonile prantsuse (Marokos, Tuneesias ja Alžeerias) ning hispaania keel (Lääne-Saharas ja osas Marokost). Enamik berberi keele kõnelejaist elab praeguseks Marokos, Alžeerias, Liibüas, Malis ja Nigeris.
Paljud berberid kasutavad enda etnonüümina mõnd varianti sõnast Imazighen (ainsus: Amazigh), mis võib tähendada "vaba rahvast" või "vabu ja õilsaid inimesi" (selle sõnaga võib seostuda Vana-Rooma nimetus mõnede berberite kohta Mazices).
Tuntuimad antiikaegsed berberid olid Numiidia kuningas Masinissa, rooma kirjanik Apuleius, Augustinus Hippost ja Rooma kindral Lusius Quietus, kes surus maha juutide mässu 115.–117. aastal. Keskaja kuulsate berberite seas olid Tariq ibn Ziyad, Hispaania vallutanud kindral; Abbas Ibn Firnas, leiutaja ja lennunduspioneer; Ibn Baţţūţah, maadeavastaja, kelle ekspeditsioonid jäid uusajani pikimaiks; Estevanico, üks esimesi maadeavastajaid Ameerikas. Tänapäeval on prantsuse jalgpallistaar Zinédine Zidane ja Hollandis sündinud jalgpallur Ibrahim Afellay.
Igor Lukšić

Igor Lukšić (sündinud 14. juunil 1976) on Montenegro poliitik, endine Montenegro peaminister.
Igor Lukšić on lõpetanud Montenegro Ülikooli majandusteaduse alal.
Ta kuulub Montenegro Sotsialistide Demokraatlikku Parteisse. Aastal 2001 valiti ta Montenegro parlamenti. Aastatel 2003–2006 kuulus ta Serbia ja Montenegro parlamenti.

Ministriametid

16. veebruarist 2004 kuni peaministriks saamiseni oli ta rahandusminister.
29. detsembrist 2010 kuni 4. detsembrini 2012 oli ta Montenegro peaminister. Peaministriks sai ta pärast Milo Đukanovići tagasiastumist viimase soovitusel. 
4. detsembrist 2012 kuni 28. novembrini 2016 oli ta Montenegro välisminister.
Lasnamäe tänav

Lasnamäe tänav on tänav Tallinnas Lasnamäe linnaosas.
Tänav algab Tartu maanteelt, ristub Majaka tänavaga ja lõppeb tupiktänavana Lasnamäe paljandil, veidi enne Pallasti silda Laagna teel. Tänava Tartu maantee poolses otsas asuvad suured büroohooned, teisel pool Majaka tänavat valdavalt korterelamud.
Rao Heidmetsa Filmistuudio

OÜ Rao Heidmetsa Filmistuudio on Eesti filmitootja. OÜ asutati 1996.
Silverton (Colorado)

Ajalugu

Linn asutati 1874. aastal hõbedakaevandusasulana. Kohalik omavalitsus moodustati 15. novembril 1885.
Silvertoni ja Durango vahel on 73,2 km pikkune Durango–Silvertoni kitsarööpmeline raudtee, mis on kultuurimälestisena kaitse all.
4. juunil 1961 arvati Silvertoni ajalooline osa riiklikuks ajaloomälestiseks.
19. jaanuaril 2002 avati ekstreemsuusakuurort Silverton Mountain. Selle jalam on 3200 m kõrgusel merepinnast ja see kerkib 4111 m kõrgusele. Suusamäel on üks tõstuk. Avatud on see detsembrist aprillini ja neljapäevast pühapäevani.

Demograafia

Linna pindala oli 2010. aasta rahvaloenduse järgi 2,1 km², kõik sellest maismaa. Elanike arv oli 638, aastal 2000 531. Peaaegu kõik nad (97,4%) olid valged. Rahvastiku tihedus oli 304 in/km².
2000. aasta rahvaloenduse andmetel oli linnas 430 kinnistut. Neis elas 255 majapidamist. Viimastest 25% sisaldas alla 18-aastasi lapsi, kes elasid koos vanema(te)ga. 44% majapidamistest sisaldas koos elavat abielupaari, 9% sisaldas abielunaist, kelle mees ei elanud koos temaga, ja 41% ei olnud perekonnad. 37% majapidamistest koosnes ühest isikust, sealhulgas 5% neist oli vähemalt 65-aastane. Keskmine majapidamise suurus oli 2,06 inimest ja keskmine perekonna suurus oli 2,63 inimest.
Elanikkonna vanuse mediaan oli 44 aastat. Alla 18-aastasi oli 20,7% ja vähemalt 65-aastasi 7%. Iga 100 naise kohta tuli 108,2 meest, aga iga 100 vähemalt 18-aastase naise kohta 110,5 vähemalt 18-aastast meest.
Keskmine mediaansissetulek majapidamise kohta oli 30 486 USA dollarit aastas, aga perekonna kohta 39 375 dollarit. Meeste keskmine sissetulek oli 30 588$, naiste keskmine sissetulek 19 886$. 14% perekondadest ja 22% elanikest elas allpool vaesuspiiri. Kuni 18-aastastest lastest elas allpool vaesuspiiri 29%, aga vähemalt 65-aastastest üksnes 7%.
Szczyrk

Sport

2012. aasta septembris toimusid Szczyrkis IPF-i noorte ja juunioride maailmameistrivõistlused jõutõstmises.
2018. aasta augustis peetakse Szczyrkis rahvusvaheline kabeturniir 100-ruudulisel laual, mis on ühtlasi rahvusvahelise kabe maailmakarika sarja üks etappe.
Royal Blood

Royal Blood on inglise rokkduo, mis asutati 2013. aastal Brightonis Ida-Sussexis. 
Bändi liikmed on Mike Kerr (vokaal, bass) ja Ben Thatcher (trummid). Bändi viljeleb tänapäeva garaažirokki ja bluusirokki. 2014. aasta augustis ilmus nende debüütalbum “Royal Blood” ning 2017. aasta juunis album “How Did We Get So Dark?”.

Ajalugu

Bändi esimene ülesastumine oli kaks päeva pärast seda, kui Kerr naasis reisilt Austraaliast. Samal aastal sõlmisid nad lepingu plaadifirmaga Warner/Chappel Music, kes haldas ka bändi Arctic Monkeys. 11. novembril 2013 avaldas Royal Blood oma debüütsingli “Out of the Black”. 2013. aasta detsembris olid nad nomineeritud BBC Sound of 2014 kui uus tulija. 11. märtsil 2014 avaldas bänd nelja looga EP “Out of the Black”. Nende debüütalbum “Royal Blood” ilmus 25. augustil 2014 koostöös plaadifirmaga Warner Bros. Records. Sellele järgnes Euroopa turnee 2015. aastal ning Suurbritannia, USA ja Kanada turnee koos Iggy Popi ja Foo Fightersiga. 2015. aasta veebruaris toimunud Brit Awardsil, sai bänd auhinnatud parima Briti ansambli auhinnaga.
26. märts 2016 avaldas bänd uue loo “Where are you now?”. 16. juunil 2017 ilmus bändi teine album “How Did We Get So Dark?”, mis tõusis Suurbritannia albumite edetabelis esikohale. Albumi Euroopa-turnee toimus 2017. aastal ning Ameerika-turnee 2018. aastal koos bändiga Queens of the Stone Age.

Muusika mõjutajad

Kerr on nimetanud enda vokaalseks mõjutajaks selliseid nimesid nagu Josh Homme, Robert Plant, Jack White ja Jeff Buckley. Thatchri eeskujud on olnud John Bonham, Dave Grohl, Taylor Hawkins, Jon Theodore, Roger Taylor ja Chad Smith. Royal Bloodi muusikalist stiili on mõjutanud sellised bändid nagu At the Drive-In, The Dead Weather, Muse, Queens of the Stone Age ja The Raconteurs.
Taskurätik

Taskurätik ehk taskurätt (ka ninarätik, ninarätt) on väike, enamasti nelinurkne riidest või pehmest paberist kaasaskantav rätik nina nuuskamiseks või millegi muu (näiteks käte või silmade) puhastamiseks. Tänapäeval kasutatakse enamasti pabertaskurätikuid, kuna need on mõeldud vaid ühekordseks kasutamiseks ning on seetõttu hügieenilisemad kui riidest taskurätikud.
Gitte Aaen

Gitte Aaen (sündinud 7. novembril 1981 Frederikshavnis) on taani endine käsipallur.
Aastatel 2003–2010 kuulus ta Taani käsipallikoondisesse.
Boris Rink

Boris-Voldemar Rink (9. juuni 1893 Tartu – 8. mai 1936) oli Eesti kaitseväeametnik.
Ta lõpetas Tartu Ülikooli õigusteaduskonna 1926. aastal.
Ta teenis Loodearmees ja astus 1. juulil 1920 Eesti sõjaväkke, nimetati Sõjaringkonnakohtu juurde kohtuameti kandidaadiks, viis kuud hiljem sõjakohtu-uurijaks, millisel ametikohal teenis surmani.
Rahvamuusikapidu

Rahvamuusikapidu on kontsert, kus esinevad paljud rahvamuusikakollektiivid.
Eestis hakati üleriigilisi rahvamuusikapidusid korraldama üldlaulu- ja -tantsupidude eeskujul. Selle mõtte autor ja kõigi seniste üleriigiliste rahvamuusikapidude kunstiline juht on olnud Ahto Nurk. Üleriigilised rahvamuusikapeod toimuvad üle aasta ja mitte kindlas kohas, vaid neid korraldatakse Eesti eri paigus.
Üleriigiline rahvamuusikapidu kestab kaks päeva. Esimesel päeval mängitakse rahvapillidel võistu ja esinevad üksikkollektiivid. Teisel päeval on koondorkestri kontsert. Koondorkester koosneb paljudest rahvamuusikaorkestritest. Eraldi esinevad kandleorkester, viiulikoorid ja rahvapillisolistid.
Pille Pruulmann-Vengerfeldt

Pille Pruulmann-Vengerfeldt (aastani 2004 Pille Vengerfeldt; sündinud 26. novembril 1978 Jõgeval) on Eesti sotsiaalteadlane ja meediauurija.

Elulugu

Pille Pruulmann-Vengerfeldt on inseneri tütar.
Lõpetas 1997 Tartus Hugo Treffneri Gümnaasiumi, 2001 TÜ sotsiaalteaduskonna, 2002 samas magistrantuuri ja 2006 doktorantuuri. M.A. (meedia ja kommunikatsioon, 2002, TÜ), väitekiri "Information flows in the new media enviroment: a case study of crisis news reception", Ph.D. samal teadusalal (2006, TÜ), väitekiri "Information technology users and uses within the different layers of information environment in Estonia" (Tartu, 2006).
Oli 2001–2003 TÜ ajakirjanduse ja kommunikatsiooni osakonna projektijuht ja alates 2003. aastast oli samas teadur (osakond reorganiseeriti 2008 samanimeliseks instituudiks), 2003 ka Dublini Ülikooli (Iirimaa) külalisteadur ja aastast 2008 ERMi teadur (osalise koormusega).
Alates 1. septembrist 2015 on ta Tartu Ülikooli meediauuringute professor.

Teadustöö

Uurimisvaldkonnad: kommunikatsiooni- ja infoteadused; infoühiskond Eestis; uudised uue meedia keskkonnas; infoühiskonna tekkimisega seotud sotsiaalsed ja kultuurilised probleemid. Väljaande The Researching and Teaching Communication Book Series (ilmub aastast 2007) toimetajaid. Üle 20 teadustrükise.
Lõuna-Lääne kiirtee

Lõuna-Lääne kiirtee (inglise South Western Highway) on kiirtee Lääne-Austraalias. Ühendab Perthi linna Walpole'i linnaga. Kiirtee pikkuseks on 420 kilomeetrit. On Kiirtee 1 osaks.
Hans Adam II

Hans Adam II (sündinud 14. veebruaril 1945 Zürichis) on Liechtensteini vürst aastast 1989. Tema täielik nimi ja tiitlid on vürst Johannes Adam II Ferdinand Alois Josef Maria Marko d'Aviano Pius von und zu Liechtenstein, Troppau ja Jägerndorfi hertsog, Riertbergi krahv (Johannes Adam II Ferdinand Alois Josef Maria Marko d'Aviano Pius Fürst von und zu Liechtenstein, Herzog zu Troppau und Jägerndorf, Graf zu Rietberg).
Ta on Liechtensteini vürsti Franz Josef II ja tema abikaasa vürstinna Gina (Georgine von Wilczeki) poeg. 
Hans Adam kasvas üles oma vanemate juures Vaduzis. Ta lõpetas seal rahvakooli ja läks siis õppima Viini Schottengymnasium'isse. Aastal 1960 läks ta Zuozi gümnaasiumi, kust sai Šveitsi ja Saksamaa küpsustunnistuse (Matura ja Abitur). 
Seejärel töötas ta ühes Londoni pangas. Aastal 1969 lõpetas ta Sankt Galleni ülikooli mikro- ja makroökonoomika (Betriebs- und Volkswirtschaft) litsentsiaadina. 
Aastal 1984 sai ta oma isa asetäitjaks. Pärast isa surma võttis Hans Adam II valitsemise üle. Tema juhtimisel astus Liechtenstein ÜRO-sse ja Euroopa Majandusruumi. 
Vürstikoja varandus, mille hulka kuulub ka LGT Bank in Liechtenstein, haldab Liechtensteini Vürsti Fond (Stiftung Fürst Liechtenstein). Varanduse suurust hinnatakse miljarditele Šveitsi frankidele. 
Aastal 2003 tegi vürst ettepaneku muuta Liechtensteini põhiseadust. Paljud kriitikud pidasid seda ettepanekut sammuks tagasi absolutismi suunas. Siiski kiideti see rahvahääletusel 64,3% häältega heaks. Hans Adam ütles rahvahääletuskampaania ajal, et kui ta selle hääletuse peaks kaotama, siis ta läheb eksiili. Oma troonikõnes parlamendi avaistungil võrdles ta ettepaneku kriitikuid Kolmanda Riigi poolehoidjatega. Need ütlused äratasid rahvusvahelist tähelepanu.     
15. augustil 2004 määras ta oma poja prints Aloisi oma asetäitjaks ning andis riigiasjad talle üle. Formaalselt täidab riigipea kohustusi siiski Hans Adam.
Ta külastas septembris 1995 Eestit.
Major Antônio Couto Pereira staadion

Major Antônio Couto Pereira staadion (portugali keeles Estádio Major Antônio Couto Pereira) on jalgpallistaadion Brasiilias Curitibas.
See on Coritiba Foot Ball Clubi kodustaadion. Staadionil on 37 182 pealtvaatajakohta.
Marius Peterson

Marius Peterson (sündinud 20. detsembril 1973) on eesti näitleja, muusik, tõlkija ja kujundaja.
Ta tegutseb Theatrumis näitleja ja lavastajana ning Klassikaraadios "Klassikahommiku" ja "Päevaklassika" saatejuhina.
Ta on mitu hooaega lauljana Belgia ja Poola vanamuusika ansamblites kaasa löönud.
Temalt on ilmunud 2008. aastal Ilos "Eesti-poola vestmik".
Ta on poola keelest tõlkinud Piotr Socha ja Wojciech Grajkowski raamatu "Mesilased", mis võitis 2017. aastal Paabeli Torni parima tõlgitud pildiraamatu auhinna.

Isiklikku

Ta on Mare ja Lembit Petersoni poeg.
Chung-Angi ülikool

Chung-Angi ülikool (korea keeles 중앙대학교) on eraülikool Lõuna-Koreas Soulis.
Ülikool asutati 1918.
Ülikoolis õpib üle 28 000 üliõpilase.